洪咨夔
答及甫和
云汉应是纪，尾艮首起坤。
直坤导岷江，略艮赴海门。
我家海之角，我行江之源。
秋月几改弦，落涨频移痕。
金山手可挈，牛渚气欲吞。
追前趣倍道，殿后虞策奔。
主宾会面适，儿女问事繁。
舡灯半悲喜，村醪杂清浑。
王阳正怀亲，石洪未报恩。
飚帆鹏翼饱，浪柂鹰尾翻。
姑熟人物远，秋浦风景存。
彭郎饫牲酒，小姑豔幢幡。
两矶峭植柱，万壑哗吹埙。
浔阳荡波光，赤壁盘云根。
莫追白传梦，空招老坡魂。
黄鹤矗河汉，南楼頫川原。
刘郎别浦横，孙媛荒台蹲。
雄心漫衷甲，馁魄谁荐膰。
吊古君雅志，怀人儿新婚。
等为身名谋，难以世俗论。
沌口出百盘，水府迷三元。
沙市俗更凋，渚宫名徒尊。
楼艦却长鲸，艬舟进伏鼋。
夷陵晓未霜，秭归冬犹温。
玉虚想奇崛，莲碚辞嚣喧。
楚些风骨变，巴歌舌齶反。
屈平坐落寞，昭君若悲酸。
悬知凤铩翮，不知鹤乘轩。
巫峰又郁起，赤甲方横骞。
直登黄牛堡，极目秦关昏。